Begrepet «vitsetegner» oversettes ofte med «cartoonist» på engelsk. «Cartoonist» kan imidlertid dekke flere fagfunksjoner enn «reine» vitsetegnere, først og fremst karikatur- og avistegnere, tegneserieskapere og animatører. Det fins en mengde populære vitsetegnere og tegneserieskapere som har spesialisert seg på humoristiske tegninger og serier, blant annet danske Storm P., amerikanske Gary Larson og norske Frode Øverli. Lista under viser noen kjente navn som særlig har arbeidet med upolitiske, humoristiske illustrasjoner i aviser og blader, og som har formidlet vitser i ett eller få bilder og ikke i form av en lang serie tegninger.